  Виталий Пронин Анай кылъя учебникъёс поттонын туала куронъёсРоссиысь вань учебникъёс выль куронъёслы тупась федеральной перечене пырыны кулэ. Элькунысьтымы дышетскон книга дасясьёс интыязы уг пуко, учебникъёс ваньмыз ик туала куронъёсъя гожтӥсько. Но федеральной перечене пырон понна со тырмыт ӧвӧл. Малы, валэктэ Дышетон удысысь национальной ужпумъёсты тодон-эскеронъя институтлэн директорезлэн воштӥсез Вера Пантелеева. - Вера Григорьевна, Россиысь федеральной перечене пыронлы удмурт кылъя но литературая учебникъёс туннэ нуналлы дасесь-а? - Федеральной перечене сюрон понна учебникъёс комплектэн потыны кулэ. Отчы пыро выль кун стандартъя (ФГОС) дасям учебник, интерактивной электронной учебник (мультимедийной), методической пособие. Ваньмыз со йылаз-пумаз вуттэм линия мед луоз: покчи школалы (1-тӥ-4-тӥ классъёс), основной школалы (5-тӥ-9-тӥ классъёс), шор ёзо школалы (10-тӥ-11-тӥ классъёс). Учебникъёсты гожтонъя нимаз кун стандартъёс вань, соос, аръёс ортчыса, вошъясько. Берлоез 2011-тӥ арысен ужаны кутскиз. Нырысь со потӥз покчи классъёсын дышетскисьёс понна. Озьы 4-5 арзэ зол ужамы 1-тӥ-4-тӥ классъёслы учебникъёс дасянъя. Со линие пыро: «Лыдӟон книга», «Удмурт кыл» (удмурт кылэз тодӥсь пиналъёслы) но «Ӟеч-а, бур-а, удмурт кыл» (кылэз тодӥсьтэм пиналъёслы). 2015-тӥ дышетскон арысен основной школая (5-тӥ-9-тӥ классъёслы) стандартъёс улонэ пыӵаны кутскозы. Куарусёнысен 5-тӥ классын дышетскись пиналъёс вань предметъёсъя ФГОС-я дасям выль учебникъёсын дышетскыны кулэ. 5-тӥ-6-тӥ классъёслы выль куронъёсъя гожтэм учебникъёсмы удмурт кылъя но, литературая но дасесь ни. Али ужаськомы 7-тӥ-8-тӥ классъёслы книгаос бордын. Но федеральной перечене шедьыны бумага вылын гожтэм учебникъёс но методической пособиос тырмыт ӧвӧл. Кин, ку но кызьы дасялоз но поттоз электронной учебникъёсты, висъяськоз-а талы нимысьтыз коньдон, туннэ нуналлы тодмо ӧвӧл. Соин ик, милям малпаммыя, национально-региональной компонентъя учебникъёсты выль куронъёсъя поттыны дыр сётоно. Шуом, 2017-тӥ-2018-тӥ арозь нылпиосты дышетыны мед луоз, учебникъёсмес со федеральной перечене пыртытэк. - Берло дыре учебникъёс вӧзы ужан тетрадьёс куро. Таиз пумысен кыӵе куронъёс сыло тӥ азьын? - Госстандартлэн куронъёсызъя комплект поттыны кулэ. Отчы пыро: учебник, методической пособие, ужан тетрадь. Ми озьы ик ужаськомы вал. Покчи классъёс понна ваньмыз со дась. «Ӟеч-а, бур-а, удмурт кыл» линимы бордын вань на аудио диск - кылэз тодӥсьтэм пиналъёслы со юрттоз удмурт сямен вераськыны. Мукет классъёс понна но ужан тетрадьёсмы дасесь ни, куд-огез рукописьын. Жаляса верано, федеральной перечене шедён понна «ужан тетрадь» кыл быремын. Но ужмы юнме уз быры, малпаськомы. Соосты азьланяз пыртомы электронной учебниклэн мультимедийной приложенияз. Та дыре ужан тетрадьёс кутӥсько пӧртэм предметъёсъя. Учебникъёс дунтэк висъясько ке, таоссэ анай-атайёс асьсэос басьтоно луо. Но куд-огез удмуртэн дасям тетрадьёсмес кулэ уг каро. Берло дыре анай-атайёслэн, удмурт газет-журналъёсты, книгаосты гинэ ӧвӧл, дышетскон книгаосты но басьтэмзы уг поты. Со гинэ мар, нылпиоссэс ас кылзэс дышетонлэсь палэнто. Зол-зол удмурт сямен вераськись, гожъяськись пиналъёслэн лыдзы арысь аре ичиёме. - Учебникъёсты федеральной списоке пыртон сярысь кенешонын кылпум ӝутӥды вал, куд-ог школаослэн удмурт кылэз капчи амалэн дышетонэ выжонзы пумысен. - Сыӵе кышкытлык вань. Ми, авторъёс, шедьтӥмы вал ваньмызлы тупамон амал. «Удмурт кыл» учебникъя (авторез Ю. Байтерякова) дышетскыны кулэ кылэз чылк-чылк тодӥсь пиналъёс, «Анай кыл» (авторез А. Журавлёва) чакламын ляб тодӥсьёслы (ӟучомем удмуртъёслы), «Ӟеч-а, бур-а, удмурт кыл» (авторез Н. Боталова) - городысь пиналъёслы, кылэз тодӥсьтэмъёслы. Нылпиослэсь тодон-валанъёссэс лыдэ басьтыса, закон луонлык сётэ школаослы соизъя яке таизъя учебникъя дышетскыны. Но «Анай кыл» линимы пӧртэм мугъёсын йылаз-пумаз ӧз вуы (9-тӥ класслы дасям учебникмы ӧз печатласькы). Жаляса верано, чылкак удмурт школаос но берло дыре куд-огез выжо «Ӟеч-а, бур-а, удмурт кыл» учебник вылэ. Милям, авторъёслэн, со бадӟым кӧткуректонмы. Кулэ шедьтыны кыӵе но амалъёс - механизмъёс - удмурт кылэз утён понна. Элькунысьтымы Дышетонъя но наукая министерствоын валэкто: законъя кужмысь косыны правомы ӧвӧл, дэмланы гинэ быгатӥськом. Школа администрациос со дэмланъёсты уг адӟо яке палэнэ кельто. Удмурт учебникъёсты дасясьёс- Дышетскон книга гожъясь авторъёс ласянь кыӵе ке шуг-секытъёс кылдо-а? - Институтмы кылдэмын 1996-тӥ арысен. Та дыр куспын нылпиосты дышетонъя учебникъёс дасян котыр ласянь радъямын. Институтын ужало тодосчиос. Учебникъёс но учебной пособиос гожтӥсько нылпи садэ ветлӥсьёслы но школаын дышетскисьёслы. Валтӥсь малпанмы - 2 арескысен 17 арескозь пиналъёслы дасям ужъёсмы методика ласянь ог-огенызы герӟаськемын мед луозы. Та ужпумез быдэстыны милям ӟеч авторской коллектив люкаськемын. Учебникъёс лэсьтонэ институтамы ужасьёс гинэ уг пырисько, кусып возиськомы мукет удысысь тодосчиосын, методистъёсын, дышетӥсьёсын. Тыршиськомы одӥг кыткетын, но нимаз группаосъя. Начальной классъёсъя одӥг авторъёс, шор ёзо классъёсъя - мукетъёсыз. 1-тӥ-4-тӥ классъёслы «Удмурт кыл» линиез нуэ Юлия Байтерякова, Нош 5-тӥ-9-тӥ классъёс понна тыршись авторской коллективмы бадӟым. Учебникъёсты дасяло Любовь Вахрушева - Дышетӥсьёслэсь тодон-валанзэс будэтонъя институтысь тодосчи, Светлана Широбокова - милям институтысьтымы ик тодосчи, Галина Горбушина - Удмурт кун университетысь методист, Нина Ермокина - Пичи Пурга ёросысь дышетӥсь. Пӧлазы пыртэмын на азьло учебникъёслэн авторъёссы но, шуом, Глафира Никольская, Иван Тараканов. «Ӟеч-а, бур-а, удмурт кыл» линиез покчи классъёслы нуэ институтамы ужась Надежда Боталова. 5-тӥ-9-тӥ классъёcлы бордаз итӥсько дышетӥсьёс но тодосчиос. Вань авторъёсмес ми син азямы возиськомы, пӧртэм кенешонъёсы ветлӥськомы, соосты дорамы ӧтчаськомы. Литература ласянь но пӧртэм авторъёсын ужаськомы. Удмурт кылэз тодӥсьёс понна нимаз «Лыдӟон книга» (покчи классъёслы) но «Удмурт литература» (5-тӥ-11-тӥ классъёслы) учебникъёс дасяськом ке, кылэз тодӥсьтэмъёс понна чеберлыко литератураен тодматскон пыре «Ӟеч-а, бур-а, удмурт кыл» учебнике. Азьланяз удмурт литературая нимаз книга кылдытыны малпаськомы удмурт литератураен тунсыкъяськись ӟуч пиналъёс понна. - Учебникъёсы пыртон понна туннэ нуналлы тупась литературной произведениос вань-а? Яке азьло гожтэмъёссэ уже кутӥськоды? - Шор ёзо классъёс понна шугъяськонъёс ӧвӧл. Выль программамы дасямын госстандартъя, электронной вариантэн. Институтмылэн сайтаз но со вань. Сюлмаськонъёссэс верало покчи классъёсты дышетӥсьёс но учебник гожъясьёс. Нылпи литература пумысен югдур котьку но секытгес вал, со асьмелэн гинэ озьы ӧвӧл. Туала пиналъёслы тупамон тунсыко текстъёс ӧжыт. Азьвыл учебникъёсын трос вал гурт ужъёсын, колхоз улонэн герӟаськем текстъёс. Валамон, али соосын пиналэз уд кыскы ни лыдӟиськон дуннее. Но таиз ми бордысь уг поты, писательёс понна гожъяса ум пуке ук. Кыӵе литературамы вань, сое ик уже кутӥськом. Кылем ар пумын 4-тӥ класслы потэм учебниклэн рукописеныз тодматскыса, мылкыды бугыртӥськиз: авторъёс сыӵе умой текстъёс шедьтӥллям! Книга туж синмаськымон пӧрмемын. Писательёслэн гожъямъёсынызы ӵош отчы пыртэмын «Ӟечбур!» газетысь, «Кизили» журналысь текстъёс. Суредъёс но туж чебересь. - Этнокультурной, этнорегиональной компонентъя учебной пособиос дасян бордын но ужаськоды. - Россилэн историезъя учебникъёс борды пӧртэм классъёслы шаермылэн историезъя учебной пособиос дасяськом. Берло дыре соосты кутыны ӵектэмын интегрированной курсъёс нуисьёслы: история урокъёсын дышетӥсь часъёс висъяны быгатэ та дышетскон пособиосын ужаны. Школаосысь библиотекаосын соос тырмыт. Географияя но пособиос вань. Шонер луысал, котькуд учебник вӧзы региональной компонентъя дышетскон книга дасяса. Пиналъёс валасалзы, маин висъяське асьмелэн улосмы мукетъёсызлэсь. Лия Малых Теги: анайкыл дышетсконудыс учебникъёс  